गरीब का भी कभी कोई धर्म-सम्प्रदाय हुआ है? उसको तो सबमें रोटी ही नजर आती है, उसको भरपेट खाना मिले, यही राष्ट्र-नीति होनी चाहिए। जो व्यक्ति गरीबी की रेखा के नीचे जीवन व्यतीत कर रहा है, उसे आरक्षण आदि से क्या लेना-देना है। उस गरीब की रोटी पर राजनीति करना महापाप है। आज समय की आवश्यकता है कि सभी सम्पन्न, चाहे वो किसी भी जाति, धर्म-सम्प्रदाय से हों, वे स्वयं आगे बढ़कर कहें कि पहले गरीब को भरपेट खाना मिले, उसके बाद सुविधाओं का बँटवारा हो। आखिरकार वे अभागे गरीब भी तो इसी देश के नागरिक हैं, जब तक वे दुःखी और भूखे हैं, हम कैसे अपने देश को महान कह सकते हैं।